Sunt unii care zic cum că bugetul nu se poate umfla destul ca să facă față creșterilor de salarii și pensii, că Guvernul se împrumută peste măsură și că o să fie rău. Ceea ce mi se pare greșit.

Nu interesează dacă o să fie rău, e o falsă problemă, întrebarea corectă este: încă-i bine?

Iar răspunsul nu e în PIB, buget, inflație, curs leu-euro și alte cifrărele de soiul ăsta. Există un parametru fundamental care descrie starea economică și sufletească a nației: numărul de apeluri la Ambulanță pe care le fac cetățenii răniți pe câmpul de luptă al Paștelor sau Crăciunului. Câtă vreme avem niște mii de indigestii, crize biliare sau come alcoolice de Sfintele Sărbători, putem spune cu vie satisfacție și mândrie de români: Încă-i bine!

Îți recomandăm ISIS Hristos și apostolușii

Dacă în această privință am o certitudine, sunt totuși câteva aspecte care, subsemnatului, ca prost creștin, nu-mi sunt foarte clare. De pildă:

De ce Nașterea și Învierea sunt sărbătorite prin Înjunghierea? Mielului și porcului, sau invers.

De vreme ce Iisus, potrivit Sf. Ioan Botezătorul, este Mielul Domnului, venit să ia asupra lui păcatele lumii, de ce trebuie căsăpiți mieii de Paște?

De ce nu e mielul sacru în România, cum e vaca în India?

Nașterea și Învierea nu înseamnă celebrarea Vieții? Cum, prin omor?

N-ar fi mai firesc, tocmai, să se suspende, cu prilejul Paștelui și Crăciunului, uciderea și devorarea de ființe?

Să grațieze președintele Iohannis un porc la Cotroceni? Ș-un miel?

Vi se pare creștinește că S.Ghiță a fost vândut și arestat în noaptea de Joia Mare, în loc să fie lăsat să-și facă Paștele?

Și mă mai frământă o întrebare: animalul politic, zoon politikon al României, este mielul? Sau porcul?

Dumneavoastră, stimați Republicani, puteți, ca buni creștini, să mă luminați?